CELEX: 32018D0617
Language: lv
Date: 2018-04-19 00:00:00
Title: Komisijas Īstenošanas lēmums (ES) 2018/617 (2018. gada 19. aprīlis), ar ko Portugālei atļauj piešķirt apstiprinājumu atkāpties no Padomes Regulas (EEK) Nr. 3922/91 III pielikuma OPS 1.1100. punkta 1.1. apakšpunkta b) punkta (izziņots ar dokumenta numuru C(2018) 2183)

23.4.2018   
            
            
               LV
            
            
               Eiropas Savienības Oficiālais Vēstnesis
            
            
               L 102/14
            
         KOMISIJAS ĪSTENOŠANAS LĒMUMS (ES) 2018/617
   (2018. gada 19. aprīlis),
   ar ko Portugālei atļauj piešķirt apstiprinājumu atkāpties no Padomes Regulas (EEK) Nr. 3922/91 III pielikuma OPS 1.1100. punkta 1.1. apakšpunkta b) punkta
   
      
         (izziņots ar dokumenta numuru C(2018) 2183)
      
   
   (Autentisks ir tikai teksts portugāļu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 16. decembra Regulu (EEK) Nr. 3922/91 par tehnisko prasību un administratīvo procedūru saskaņošanu civilās aviācijas jomā (1) un jo īpaši tās 8. panta 3. punktu,
   tā kā:
   
               (1)
            
            
               Portugāle 2017. gada 21. februāra vēstulē saskaņā ar Regulas (EEK) Nr. 3922/91 8. panta 3. punktu darīja zināmu Komisijai savu nodomu piešķirt gaisa pārvadātājam NETJETS – Transportes Aéreos, S.A. (turpmāk – “NETJETS”) apstiprinājumu atkāpties no Regulas (EEK) Nr. 3922/91 III pielikuma OPS 1.1100. punkta 1.1. apakšpunkta b) punkta.
            
         
               (2)
            
            
               Šajā paziņojumā Portugāle paskaidroja, ka NETJETS nespēj ievērot OPS 1.1100. punkta 1.1. apakšpunkta b) punktā noteiktās prasības, jo gadījumos, kad NETJETS apkalpes loceklim septīto dienu pēc kārtas ir uzdots strādāt, lai sniegtu gaisa taksometru pakalpojumus, summārais 60 stundu ierobežojums, kas paredzēts minētajās prasībās, tiek sasniegts un pārsniegts, minētajam apkalpes loceklim veicot pozicionēšanu vai citu darbu. Tāpēc paredzētā atkāpe pagarinātu maksimālo kopējo darba laiku jebkurās septiņās secīgās dienās līdz 70 stundām.
            
         
               (3)
            
            
               Portugāle arī paskaidroja, ka pēc NETJETS iesniegtā drošības riska novērtējuma un ierosināto riska mazināšanas pasākumu analīzes secināms, ka šajā gadījumā tādu drošības līmeni, kas līdzvērtīgs līmenim, ko sasniedz, piemērojot OPS 1.1100. punkta 1.1. apakšpunkta b) punktu, var panākt ar citiem līdzekļiem. Tā arī paskaidroja, ka paredzētais apstiprinājums atkāpties ir atkarīgs no tā, vai NETJETS veic konkrētus riska mazināšanas pasākumus, ko NETJETS jau ir īstenojis saskaņā ar Komisijas Regulas (ES) Nr. 965/2012 (2) III pielikuma ORO.FTL.120. punktu.
            
         
               (4)
            
            
               Komisija ar Eiropas Aviācijas drošības aģentūras palīdzību novērtēja drošības līmeni, kas izriet no paredzētā atkāpes. Komisija secināja, ka pasākums turpmāk norādīto iemeslu dēļ varētu panākt drošības līmeni, kas līdzvērtīgs tam, ko sasniedz, piemērojot OPS 1.1100. punkta 1.1. apakšpunkta b) punktu, ja vien ir izpildīti zināmi nosacījumi.
            
         
               (5)
            
            
               
                  NETJETS ir gaisa taksometru ekspluatants. Tāpēc tā pilotu darba modeļi atšķiras no to pilotu darba modeļiem, kuri iesaistīti citu veidu komerciālos gaisa pārvadājumos. Gaisa taksometru pilotiem vidēji ir mazāka darba slodze, kas izteikta summārajās lidojumu stundās un secīgās darbdienās. Savukārt daudz biežāk nekā citu veidu komerciālos gaisa pārvadājumos notiek gaisa taksometru pilotu pozicionēšana pirms un pēc darba – parasti nepieciešams vairāk laika dežūrai viesnīcā prom no mājas bāzes un relatīvi liels skaits stundu pārbraucieniem un pozicionēšanai. Tomēr uzkrātā noguruma līmenis pēc darba perioda, tostarp lidojuma, ir augstāks nekā laikā starp lidojumiem. Paredzētā atkāpe tiktu izmantota vienīgi pilotu pozicionēšanai pirms pagarinātas atpūtas perioda, nevis pozicionēšanai starp diviem lidojuma darba laikiem.
            
         
               (6)
            
            
               Attiecībā uz gaisa taksometru ekspluatantu būtu jāatļauj atkāpties no OPS 1.1100. punkta 1.1. apakšpunkta b) punkta prasībām, pagarinot maksimālo kopējo darba laiku jebkurās septiņās secīgās dienās.
            
         
               (7)
            
            
               Tomēr, lai nodrošinātu līdzvērtīgu drošības līmeni, šāda atkāpe būtu jāatļauj vienīgi tad, ja tiek ievēroti konkrēti ierobežojumi un nosacījumi. Proti, maksimālais kopējais darba laiks jebkurās septiņās secīgās dienās nedrīkstētu pārsniegt 70 stundas, papildu stundas būtu jāizmanto vienīgi attiecīgo pilotu pozicionēšanai pirms pagarinātas atpūtas perioda, un attiecīgajam gaisa taksometru ekspluatantam būtu jāveic konkrēti riska mazināšanas pasākumi, jo īpaši ar mērķi novērst, uzraudzīt un mazināt visus riskus, kas var rasties saistībā ar minēto pagarinājumu.
            
         
               (8)
            
            
               Turklāt novērtējums liecināja, ka plānotā atkāpe neradītu diskrimināciju pieteikuma iesniedzēju valstspiederības dēļ un ka tā pienācīgi ņem vērā nepieciešamību nepieļaut konkurences kropļojumus, it īpaši ņemot vērā, ka atkāpe būtu jāpiešķir neatkarīgi no attiecīgā gaisa taksometru ekspluatanta uzņēmējdarbības veikšanas vietas vai galvenās darījumdarbības vietas, ka pagarinājums ir ierobežots un ka tāda pati atkāpe ar tādiem pašiem nosacījumiem var tikt piešķirta citiem gaisa taksometru ekspluatantiem, kas Savienībā reģistrēti tādu pašu pakalpojumu sniegšanai.
            
         
               (9)
            
            
               Tāpēc būtu jāatļauj Portugālei piešķirt NETJETS apstiprinājumu attiecībā uz paredzēto atkāpi, ko tā darījusi zināmu Komisijai, ja vien NETJETS veic vajadzīgos riska mazināšanas pasākumus.
            
         
               (10)
            
            
               Saskaņā ar Regulas (EEK) Nr. 3922/91 8. panta 3. punktu Komisijas lēmums par to, ka dalībvalsts var piešķirt apstiprinājumu atkāpties, ir jāpaziņo visām dalībvalstīm un visām dalībvalstīm pēc tam ir tiesības attiecīgo pasākumu piemērot. Tāpēc šis lēmums būtu jāadresē visām dalībvalstīm un atkāpes aprakstam, kā arī ar to saistītajiem nosacījumiem vajadzētu būt tādiem, lai ļautu arī citām dalībvalstīm piemērot minēto pasākumu tādā pašā situācijā, neprasot papildu lēmumu no Komisijas.
            
         
               (11)
            
            
               Šajā lēmumā paredzētie pasākumi ir saskaņā ar Aviācijas drošības komitejas atzinumu,
            
         IR PIEŅĒMUSI ŠO LĒMUMU.
   1. pants
   Portugāle, atkāpjoties no Regulas (EEK) Nr. 3922/91 III pielikuma OPS 1.1100. punkta 1.1. apakšpunkta b) punkta, var atļaut gaisa taksometru ekspluatantam NETJETS – Transportes Aéreos, S.A. pagarināt maksimālo kopējo darba laiku jebkurās septiņās secīgās dienās līdz 70 stundām attiecīgo pilotu pozicionēšanai pirms pagarinātas atpūtas perioda ar nosacījumu, ka tas veic pielikumā norādītos pasākumus.
   2. pants
   Šis lēmums ir adresēts Portugāles Republikai.
   
      Briselē, 2018. gada 19. aprīlī
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 373, 31.12.1991., 4. lpp.
   
   
      (2)  Komisijas 2012. gada 5. oktobra Regula (ES) Nr. 965/2012, ar ko nosaka tehniskās prasības un administratīvās procedūras saistībā ar gaisa kuģu ekspluatāciju atbilstīgi Eiropas Parlamenta un Padomes Regulai (EK) Nr. 216/2008 (OV L 296, 25.10.2012., 1. lpp.).
   
      PIELIKUMS
      Attiecīgais ekspluatants saistībā ar darbībām, kas tiek veiktas, pamatojoties uz atkāpi, veic visus turpmāk norādītos pasākumus.
      
                  1.
               
               
                  Lai prognozētu un novērstu lielu nogurumu, savā lidojumu plānošanas procesā un savu pilotu lidojuma un darba laika ierobežojumos integrē biomatemātisko gaisa kuģa apkalpes noguruma novērtēšanas sistēmu (SAFE) vai līdzvērtīgu noguruma riska modeli.
               
            
                  2.
               
               
                  Izstrādā atbilstošus grafiku rādītājus un robežvērtības nolūkā analizēt lidojuma apkalpes dežūru sistēmu un minētos grafiku rādītājus un robežvērtības iesniedz kompetentajai iestādei apstiprināšanai.
               
            
                  3.
               
               
                  Saviem pilotiem nodrošina apmācību par noguruma vadību, kā minēts Komisijas Regulas (ES) Nr. 83/2014 (1) ORO.FTL.250. punktā.
               
            
                  4.
               
               
                  Pagarina iknedēļas atpūtas laiku līdz 72 stundu atpūtas periodam, ietverot divas vietējās naktis.
               
            
                  5.
               
               
                  Pārvaldības sistēmas ietvaros pastāvīgi uzrauga savu pilotu kopējā darba laika pieaugumu.
               
            
                  6.
               
               
                  Pastāvīgi uzrauga, cik daudz laika piloti pavada pārbraucienos, pozicionēšanā un ceļā pirms septiņu secīgu darbdienu bloka un tā laikā, jo tas var būt potenciāls uzkrātā noguruma avots.
               
            
                  7.
               
               
                  Pastāvīgi uzrauga un kontrolē savu pilotu izmitināšanu ārpus bāzes, jo īpaši iespēju pietiekami kvalitatīvi un ilgi izgulēties septiņu secīgu darbdienu bloka laikā; nepieciešamos datus no pilotiem vāc miega dienasgrāmatu un subjektīvu modrības apsekojumu veidā.
               
            
                  8.
               
               
                  Pastāvīgi analizē datus, kas iegūti no datu vākšanas instrumentiem, piemēram, lidojuma datu uzraudzības (FDM) sistēmas, notikumu biežumu korelējot ar uzraudzības sniegumu, kas saistīts ar nogurumu, un savietojamības prasībām (SPI).
               
            
                  9.
               
               
                  Izmantojot gaisa kuģa apkalpes noguruma novērtēšanas sistēmu (SAFE) vai līdzvērtīgu noguruma riska modeli, pilotu dežūru sistēmu pastāvīgi salīdzina ar grafiku rādītājiem un robežvērtībām, ko saskaņā ar 2. punktu ir apstiprinājusi kompetentā iestāde.
               
            
                  10.
               
               
                  Izmantojot riska novērtējumu, pastāvīgi uzrauga visus citus darbības aspektus, lai apzinātu visus tos ekspluatācijas drošības apdraudējumus, ko var radīt atkāpes īstenošana. Šādam riska novērtējumam jābūt pieņemamam kompetentajai iestādei.
               
            
                  11.
               
               
                  Veic visus nepieciešamos pasākumus, lai mazinātu jebkādus tādus ekspluatācijas drošības apdraudējumus, kas apzināti, izmantojot 5. līdz 10. punktā minētos pasākumus, tostarp iekļaujot minētos nepieciešamos pasākumus lidojumu un pilotu lidojuma un darba laika ierobežojumu plānošanā.
               
            
                  12.
               
               
                  5. līdz 10. punktā minēto pasākumu rezultātus regulāri iesniedz kompetentajai iestādei un nekavējoties informē minēto iestādi par jebkādu nepieciešamo pasākumu, ko ekspluatants veicis saskaņā ar 11. punktu.
               
            
         (1)  Komisijas 2014. gada 29. janvāra Regula (ES) Nr. 83/2014, ar kuru groza Regulu (ES) Nr. 965/2012, ar ko nosaka tehniskās prasības un administratīvās procedūras saistībā ar gaisa kuģu ekspluatāciju atbilstīgi Eiropas Parlamenta un Padomes Regulai (EK) Nr. 216/2008 (OV L 28, 31.1.2014., 17. lpp.).